ועדת העבודה, הרווחה והבריאות, כנסת 18, פרוטוקול מספר 694, 2012-05-14 10:00

חיים כץ: בוקר טוב, מתחילים שבוע חדש.

חיים כץ: היום יום שני בשבוע, כ"ב באייר, 14 למאי 2012.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: הנושא הוא הצעת חוק שירות הקבע בצבא ההגנה לישראל (גמלאות) (תיקון מס' 27), התשע"ב-2012.

חיים כץ: אנחנו אחרי תקופה לא קצרה והרבה מאוד ישיבות, ואפילו פיצול נושא הגמלאות בין המשטרה לבין הצבא כשכבר גמרנו את הנושא של המשטרה.

חיים כץ: אני חייב לציין את המעורבות הבלתי פוסקת של סגן שר האוצר, שר האוצר חבר הכנסת יצחק כהן.

יצחק כהן: סגן שר האוצר.

יצחק כהן: יש שר אוצר מצוין, סגן שר אוצר.

חיים כץ: אמרו לי לעצור את הישיבה.

חיים כץ: אני צריך לצאת לשידור לשתיים-שלוש דקות בנושא האלימות נגד העובדים הסוציאליים.

חיים כץ: מאחר וזהו נושא חשוב אני אעצור את הישיבה, אעצור את השידור, ואחזור עוד שלוש-ארבע-חמש דקות.

חיים כץ: איתכם הסליחה.

חיים כץ: שוב בוקר טוב.

חיים כץ: עדיין יום שני בשבוע, כ"ב באייר, 14 במאי 2012.

חיים כץ: אני מתכבד לפתוח שוב את ישיבת ועדת העבודה, הרווחה.

חיים כץ: הנושא הוא הצעת חוק שירות הקבע בצבא ההגנה לישראל (גמלאות) (תיקון מס' 27).

חיים כץ: לצערי, לא הצלחתי להביא לך את המינוי לשר אוצר.

חיים כץ: אני אמשיך במאמצי.

חיים כץ: מאחר ועשינו כבר כמה דיונים בעניין אני רוצה לנסות לקדם את החקיקה.

חיים כץ: אנחנו נעבור להקראה.

חיים כץ: שמעתי את כולכם, אין פה אחד שהיה בישיבות הקודמות וביקש לדבר ולא נתתי לו.

חיים כץ: זאת אומרת, שמעתי את כולכם.

חיים כץ: אני יודע כמעט את הדעות של כולם.

חיים כץ: אני לא רוצה להביע את דעתי על הצעת החוק, אבל המתכונת תהיה כזאת.

חיים כץ: זה הקראה ראשונה.

חיים כץ: החוק לא ייגמר היום, סביר להניח, אלא אם אני אופתע.

חיים כץ: אנחנו קוראים, וכל סעיף שמישהו מתנגד לו, והוא גם לא צריך להסביר למה, יגיד: מתנגד אני, עוברים הלאה.

חיים כץ: הוא לא צריך להסביר למה – לא משנה מאיזה סיבה, סיבותיו שמורות עימו.

חיים כץ: כל סעיף שאין בו התנגדות והוא מקובל על כולם אנחנו מאשרים אותו, מצמצמים את הגזרה.

חיים כץ: אחר כך אנחנו נתעסק רק במחלוקות ואז נדע שאנחנו מקדמים את זה וזה ילך יותר מהיר.

חיים כץ: גברתי, בבקשה.

נעה בן-שבת: "הצעת חוק שירות הקבע בצבא–הגנה לישראל (גמלאות) (תיקון מס' 27), התשע"ב–2012

חיים כץ: סעיף 1 – האם יש מישהו שמתנגד לו?

חיים כץ: מתנגד.

חיים כץ: בהצעת חוק התקציב או בהצעת חוק מעניינת אז בהסתייגויות תמיד יש הסתייגות לשם החוק.

חיים כץ: אם זה עובר אז כל החוק עבר, ואנחנו כבר יודעים לאן פנינו מועדות.

חיים כץ: פה זה לא אותה מתכונת.

חיים כץ: פה אנחנו לא נצביע ואנחנו עוברים לסעיף 2.

חיים כץ: השארנו פתוח את סעיף 1.

חיים כץ: לפרוטוקול, מי מתנגד?

מיכאל בן-ארי: בר מיקי, צוות חדש.

חיים כץ: אוקיי.

חיים כץ: היו עכשיו בחירות לצוות ישן, לא?

חיים כץ: היו בחירות לצוות לאחרונה?

מיכאל בן-ארי: עם הזמן אנחנו מתיישנים, כבוד היושב-ראש.

קריאות: היו בחירות.

ברוך לוי: ברוך לוי, יושב-ראש צוות.

ברוך לוי: אדוני היושב-ראש, היו בחירות לצוות לפני חודשיים כאשר במרכז הבחירות היה כל הנושא הזה שנקרא גמלה עם כל הבעייתיות שהיתה, עם כל ההתמשכות של העניין.

ברוך לוי: הצעת החוק שמונחת פה – אני עוד לא נכנס אליה – היא עברה על-ידי מוסדות צוות.

ברוך לוי: היא הוצגה על-ידי המטה הכללי שניהל את המשא ומתן.

ברוך לוי: אנחנו היינו בתוך המשא ומתן, ואנחנו יושבים פה כדי לקדם את זה.

ברוך לוי: מוסדות צוות אישרו את זה.

ברוך לוי: 35,000 אנשים שהם חברי צוות מחכים כבר ארבע שנים לזה שהעניין הזה ייגמר מה שיותר מהר.

ברוך לוי: על בסיס הצעת החוק הזאת שהיתה תולדה ותוצאה של הרבה מאוד דיונים בין משרד האוצר למשרד הביטחון - - -

חיים כץ: סליחה, השאלה היתה האם היו בחירות לארגון צוות.

חיים כץ: אתה נתת לי הרצאה שלימה.

חיים כץ: נאמר שהיו לפני חודשיים.

יצחק כהן: ונבחרתם.

חיים כץ: אדוני, לא קיבלת מינוי לשר אוצר.

ברוך לוי: אנחנו נבחרנו וזה מחייב את כל החברים.

משה (מוץ) מטלון: אני מבקש לשאול שאלת הבהרה לפני שאנחנו ממשיכים בהקראה ואני מתבסס על דברים שאמר יושב-ראש צוות.

משה (מוץ) מטלון: האם הצעת החוק שמונחת פה על כל הפריסות, על כל האפשרויות, זה דבר שהגעתם איתם להבנות?

משה (מוץ) מטלון: האם זה הבנה של צוות?

משה (מוץ) מטלון: אני פשוט רוצה להבין את העניין הזה.

חיים כץ: למה אתה שואל אותו?

חיים כץ: הסברתי את זה בפתיח.

משה (מוץ) מטלון: אני יודע למה אני שואל.

חיים כץ: זה הבנה של צוות ושל משרד האוצר וצה"ל.

חיים כץ: זה הבנה של החלק הארי של הגופים שהשתתפו בעניין.

חיים כץ: סעיף 1 – אנחנו לא מצביעים.

חיים כץ: אדוני, האם אתה רוצה להגיד משהו דרמטי?

יהונתן וקסלר: הכול דרמטי.

יהונתן וקסלר: שמי יהונתן וקסלר ואני אחד מאותם 35,000 פורשי צה"ל.

יהונתן וקסלר: ואם אתה חושב שיש יותר מאלף איש מפורשי צה"ל שמבינים מה כתוב כאן אז טעות בידך.

יהונתן וקסלר: אני דווקא מבין.

חיים כץ: אני רוצה להסביר לך משהו.

חיים כץ: גילוי נאות – אני מגיע מארגון עובדי התעשייה האווירית.

חיים כץ: ארגון עובדי התעשייה האווירית עושה את הפנסיה של העובדים שלו ודואג לקידומים ודואג להסכמי שכר.

חיים כץ: ברגע שאני נבחר אני מקבל מנדט מהציבור לחשוב בשבילו.

חיים כץ: אני לא עושה דיון על כל הסכם שכר או על כל פנסיה כשלפעמים זה דרמטי.

חיים כץ: הם לא מבינים.

חיים כץ: הם אמרו לי: מאחר ולא כל 35,000 יכולים להיכנס למשא-ומתן אנחנו מצביעים עבור נציגים שיעשו עבורנו את המשא-ומתן אנחנו מאמינים בהם.

חיים כץ: נתנו להם את הזכות לחשוב עבורנו.

חיים כץ: ואם זה לא מתאים למישהו הוא היה יכול ביום הבחירות לבוא ולהצביע נגד ולשים מועמדות, כך זה עובד.

חיים כץ: לפעמים בכנסת מחליטים על מלחמה בקול אחד ושמים את האנשים בקרב וזה לא רק כסף.

מגלי והבה: או על שלום.

חיים כץ: על שלום לא מחליטים פה.

מיכאל בן-ארי: כבוד היושב-ראש, אני רק רוצה להזכיר שצוות הוא לא ארגון יציג.

חיים כץ: זה נכון, בזה אתה צודק.

חיים כץ: צוות זה לא ארגון יציג.

חיים כץ: כן, גברתי.

חיים כץ: כן, אדוני.

יהונתן וקסלר: חסרים כאן פרטים על מה קורה עם הסכם שנכרת לפני המעבר אבל יש לו פעימות אחרי המעבר וזה לא רשום כאן.

יהונתן וקסלר: זה ליקוי כאן.

נעה בן-שבת: אולי אפשר יהיה לבקש מהאוצר להסביר.

ענבל רונן: ענבל רונן, משרד האוצר.

ענבל רונן: מי שפרש כמובן לפני שההסכם נכנס בכלל לתוקף הוא כבר מתעדכן לפי - - -

חיים כץ: לפני שההסכם ייכנס לתוקף.

ענבל רונן: כן, לפני שההסכם ייכנס לתוקף פרש עובר למועד הזה הוא כבר מתעדכן לפי המדד ואין לו נחלה בהסכם החדש.

ענבל רונן: אבל אנשים שהיו משרתים פעילים - - -

חיים כץ: עוד הפעם, עוד הפעם.

חיים כץ: תסבירי מהתחלה.

ענבל רונן: זה הסכם שנחתם אחרי הניתוק על תוספות לפני הניתוק – זו היתה השאלה?

נעה בן-שבת: לא, השאלה היתה לגבי הסכם שכבר קיים.

נעה בן-שבת: הוא דיבר על הפעימות של הסכם 2011.

ענבל רונן: הסכם שנחתם בתקופה האחרונה על הסכמים שנעשים עם ההסתדרות נעשים ב-delay מסוים.

ענבל רונן: כלומר, אנחנו חותמים ב-2010 או ב-2011 על תקופות קודמות.

ענבל רונן: למשל, ב-2009.

ענבל רונן: לפיכך, אנחנו עורכים תיקונים לחוק ומזכים את הגמלאים בתוספת ביחס לתקופה שהם היו פעילים בתקופת ההסכם.

ענבל רונן: אני יכולה לתת דוגמה לפשט את העניין.

נעה בן-שבת: את אומרת שרק הפעילים בעצם יקבלו את התוספות שמגיעות לפי ההסכמים ולא הגמלאים.

נעה בן-שבת: הגמלאים לא יקבלו את התוספות?

ענבל רונן: אלה שפרשו לפני לא יקבלו בכלל.

ענבל רונן: אלה שפרשו בתקופה שבגינה ההסכם, יקבלו את חלקם לפי תקופת שירותם ותעודכן גם המשכורת הקובעת בהתאם.

ענבל רונן: אם רוצים דוגמה אני יכולה לתת דוגמה של הסכם המסגרת האחרון.

חיים כץ: ודירוג המחקר.

ענבל רונן: דירוג המחקר – ההסכם האחרון שהיה לו הוא ב-7.7.2010.

ענבל רונן: הוא הסתיים, הפעימות מכוחו הסתיימו והשתלמו לכולם כ- - -

חיים כץ: ההסכם במגזר הציבורי מתי מסתיים?

ענבל רונן: בסוף 2012.

חיים כץ: תני לי דוגמה ל-2012.

ענבל רונן: לא הבאתי איתי דוגמה מספרית.

חיים כץ: לא מספרית, מה יקרה בפועל.

ענבל רונן: להסכם המסגרת בנספח 4 יש טבלה ובה מסומנות הפעימות בהסכם, ולכל גמלאי שפרש בתקופה שבגינה ההסכם, יש את חלקו בפעימות.

ענבל רונן: ברור שככל שפרשת יותר מאוחר חלקך יותר גדול, וככל שפרשת יותר מוקדם ולא היית כמעט פעיל בכלל בתקופת - - -

חיים כץ: אני פורש בנובמבר.

ענבל רונן: בנובמבר השתא זה כבר לא רלוונטי כי זה אחרי הניתוק.

ענבל רונן: סליחה - - -

חיים כץ: אני פורש בנובמבר, בדצמבר הייתי אמור לקבל את התוספת.

ענבל רונן: אתקן עצמי.

ענבל רונן: את התוספות שקיבלת כפעיל, את ה-2.25, 1 - - -

חיים כץ: מה שקיבלתי בפנים, קיבלתי.

ענבל רונן: בשתי העמודות האלה יהיה כתוב לך אפס כי קיבלת בפעיל, ובשתי העמודות הבאות של הפעימות הבאות - - -

חיים כץ: לא מה יהיה כתוב לי, תסבירי לי בעברית.

חיים כץ: אני פורש בנובמבר, בדצמבר הייתי אמור לקבל כמה?

חיים כץ: אחוז?

ענבל רונן: בדצמבר לא, בינואר 2013.

ענבל רונן: היית אמור לעלות ל-6.25.

חיים כץ: עזבי אמור לעלות.

חיים כץ: כמה הייתי מקבל?

חיים כץ: עוד אחוז?

ענבל רונן: 1.25%.

קריאה: שתיים ורבע.

חיים כץ: לא חשוב.

חיים כץ: אדוני, מה זה משנה?

חיים כץ: דחיתי את הפרישה.

חיים כץ: במקום נובמבר אני פורש בדצמבר.

חיים כץ: האם התחולה היא מהראשון בינואר?

ענבל רונן: כל שנה, כן.

חיים כץ: הראשון לינואר.

ענבל רונן: כן.

חיים כץ: מה קורה איתי?

חיים כץ: האם אני מאבד את האחוז ורבע?

חיים כץ: אני פורש בדצמבר ואם אני פורש בדצמבר אני צמוד למדד.

ענבל רונן: לא, לא.

ענבל רונן: ראשית, צמוד למדד.

ענבל רונן: אבל שנית, כיוון שהיית פעיל בחלק הרלוונטי של התקופה, אתה מקבל לכאורה הפרשי שכר לתקופה.

ענבל רונן: אתה מקבל עוד פעימה - - -

חיים כץ: לא מעניין אותי הפרשי שכר, הבסיס הפנסיוני שלי.

חיים כץ: עזבי אותי הפרשי שכר.

חיים כץ: אני רוצה לדעת מה קורה עם הבסיס הפנסיוני שלי.

חיים כץ: הפרשי השכר זה כסף קטן.

חיים כץ: את מדברת איתי על 10% על כל השנה.

חיים כץ: אני מקבל אפס הפרשי שכר.

חיים כץ: הרי אם אני מקבל מינואר אז אני לא מקבל הפרשי שכר.

ענבל רונן: אתה מקבל לבסיס הגמלה את הפעימות שנותרו לך מתוך ההסכם גם לאחר - - -.

ענבל רונן: את האחוז הזה אתה מקבל כתוצאה מהסכם שלנו עם - - -

חיים כץ: הבסיס לגמלה עולה באחוז ורבע הזה?

ענבל רונן: אין לי את הטבלה מול העיניים.

חיים כץ: תני ליועץ המשפטי לדבר.

אסי מסינג: אסי מסינג, הלשכה המשפטית באוצר.

אסי מסינג: יהיה תיקון חקיקה נוסף שהוא יהיה גם ביחס לחוק שירות הקבע וגם לחוק שירות - - -

חיים כץ: מתי יהיה תיקון חקיקה נוסף?

חיים כץ: האם אתה חושב שאני אעביר הצעת חוק על סמך זה שאתה תעשה תיקון - - -

אסי מסינג: תן לי להשלים עד הסוף.

אסי מסינג: בימים אלה אנחנו עובדים על הפצת תזכיר חוק ממשלתי שעניינו מטפל בהסכם המסגרת שעליו דיברת כרגע – ה-7.25 – איך הוא משולם לגבי גמלאים שפרשו במהלך תקופת ההסכם.

אסי מסינג: ההסכם מתייחס למתן חלק יחסי של התוספת לפי התקופה שבה עבדת במהלך תקופת ההסכם, והוא מגדיל את הקצבה בהתאם.

אסי מסינג: התזכיר הזה, כמו שאמרתי, יופץ בקרוב.

אסי מסינג: דיברנו עליו גם במסגרת הדיונים, אגב התיקון למשטרה ולשב"ס, וגם יש לו אזכור גם בדברי ההסבר הן של ההצעה ההיא והן של ההצעה הזאת.

אסי מסינג: במסגרת הזאת היתה גם התייחסות של תוספת של השלמה של 5%, אני מזכיר, שנוספה במסגרת הדיונים אגב המשטרה ואגב השב"ס, והיא נוספה גם כאן, והם בסוף יהיו תחליפיים.

אסי מסינג: כלומר, מי שפרש עד סוף 2011 תהיה לו התוספת הזאת שתשולם לו, תבוא במקום אותם - - -

חיים כץ: מה אתה רוצה שאני אגיד לך?

אסי מסינג: זה לא קשור לתיקון הזה, זה השלמה שהיא - - -

חיים כץ: אסי, סליחה.

חיים כץ: לפני שנתיים – באפריל או במאי – ישבנו על דחיית גיל הפרישה של הצבא והעלנו את גיל הפרישה של הצבא.

חיים כץ: ואתם פה, ממשרד האוצר, התחייבתם שכל נושא אופק שירות ייגמר תוך שלושה עד ארבעה חודשים.

חיים כץ: לקחתם את החיילים בשבי ולא נתתם להם את ה-2,000 שקל, והעלתם את גיל הפרישה, וגרמתם לזעזועים בצבא, והורדתם את רמת המוכנות לשרת לאנשים ייחודיים בצבא, ולא גמרתם את אופק שירות.

חיים כץ: אז מה אתה בא מספר לי: יש פה תזכיר, יהיה תזכיר, ייקח עוד חודש, עוד שבועיים?

חיים כץ: מה, אני חדש פה?

חיים כץ: אני עובד מולכם חודשים.

חיים כץ: אתה עובד על זה שנתיים ואתה מבקש ממני יומיים-שלושה להעביר חקיקה.

חיים כץ: אתה מבקש ממני להעביר חקיקה חפוזה.

חיים כץ: מהר, מהר, באותו יום, לא באותו יום.

חיים כץ: צוות לוחץ, הוא לוחץ.

חיים כץ: מחכים לזה.

חיים כץ: אני אומר לך בלשון המעטה אני לא סומך עליכם, לא סומך על המערכת.

חיים כץ: מה שאין לי ביד לא מאמין לכם, לא מאמין שזה יבוא.

חיים כץ: אתה צריך להניח את זה יחד עם זה.

חיים כץ: אותו גמלאי שנמצא באמצע הדרך הולך לספוג ממך לכל חייו, והוא יספוג בקלות.

חיים כץ: אתה יודע ב- - - לא נכנסתי לחוזה הזה.

חיים כץ: אני אמרתי: אני אכנס לחקיקה הזאת – לא נכנסתי.

חיים כץ: אמרתי שאני אכנס תוך כדי דיון ואני אראה איפה הבעיות, מה הבעיות, אני אלמד.

חיים כץ: אבל אני רואה פה שיש אנשים ש-50% מההפרשים יקבלו בעוד עשר שנים.

חיים כץ: ואם הם לא יחיו?

אסי מסינג: זה לא קשור לעניין הזה.

אסי מסינג: זה סוגיה אחרת.

חיים כץ: שום דבר לא קשור לשום דבר.

אסי מסינג: אני אחדד שוב את העניין.

אסי מסינג: מדובר בשאלה שהיא רלוונטית גם לגבי שוטרים וגם לגבי סוהרים.

אסי מסינג: התיקון הזה - - -

חיים כץ: חברי המלומד, תגיד לי בבקשה כמה זמן ייקח לכם לגמור את התזכיר ולהביא את כל ההסכם?

חיים כץ: החקיקה הזאת תצא מסודרת.

חיים כץ: אני לא רוצה לא ספיחים ולא שיירים – שום דבר.

חיים כץ: כמה זמן ייקח לכם לגמור את התזכיר?

חיים כץ: שבוע, יומיים, שלושה?

חיים כץ: כמה זמן?

אסי מסינג: את התזכיר לגבי עובדי המדינה?

חיים כץ: לגבי הקטע הזה.

חיים כץ: דיברנו על הסכם שכר והפרשים.

חיים כץ: כמה זמן?

אסי מסינג: שוב, אנחנו מדברים על תזכיר שהורתו בהסכם קיבוצי שנחתם בין ההסתדרות לבין נציגי הממשלה והוא מתייחס לגבי כל הדירוגים - - -

חיים כץ: וואלה, אתה עורך-דין, ואתה תמשיך במנטרה שלך.

אסי מסינג: אני מעריך שאת התזכיר עצמו אנחנו נסיים במהלך השבוע הזה מבחינת משרד האוצר.

חיים כץ: יפה לך.

נעה בן-שבת: אבל אז אתה עוד חודש לעיון הציבור ועוד - - - הממשלה?

אסי מסינג: לפני כן יש להניח שההסתדרות יבקשו לראות את התזכיר על אף שהוא מבוסס על הסכם קיבוצי וזאת בשים לב לכך שיש החלטת ממשלה בעניין.

אסי מסינג: במסגרת המעבר לתקציבית צוברת הממשלה הודיעה שכל תיקון של חוק הגמלאות יעבור הסכמה של ההסתדרות.

אסי מסינג: אומנם יש הסכמה בתוך ההסכם הקיבוצי, אבל אני מניח שההסתדרות - - -

חיים כץ: כל תיקון של חוק הגמלאות.

חיים כץ: האם גם של הצבא?

אסי מסינג: לא, תיקון של חוק הגמלאות.

אסי מסינג: התיקון הזה הוא נסמך על התיקון של חוק הגמלאות כי, שוב, המקור שלו הוא בהסכם הקיבוצי בין הממשלה לבין ההסתדרות.

אסי מסינג: בוודאי שלא יכול להיות מצב שבו קודם יהיה תיקון של חוק שירות הקבע לפני שיש תיקון לחוק הגמלאות.

אסי מסינג: זה צריך להיות תיקונים במקביל.

חיים כץ: זאת אומרת, אתה באת ואמרת לי עכשיו: שבוע אתה לא גומר את החוק – חודש.

אסי מסינג: אם החוק יהיה מותנה בחוק ההוא אז זה ייקח זמן.

חיים כץ: אתה חושב שהוא לא צריך להיות מותנה בחוק ההוא?

אסי מסינג: לא, לא.

אסי מסינג: כרגע אנחנו משווים - - -

חיים כץ: אם הארכת גיל הפרישה של הצבא היתה מותנית באופק שירות, היינו מסיימים כבר את נושא אופק שירות?

חיים כץ: איך נראה לך?

חיים כץ: אתה בן-אדם אינטליגנטי, מלומד ועם יכולות, ואני אומר את זה לפי ידע אישי.

חיים כץ: יש לי הרבה שעות איתך ואתה בחור מאוד מוכשר, וזה לפרוטוקול.

אסי מסינג: תודה רבה.

חיים כץ: נראה לך שאם לא היינו מעלים את גיל הפרישה של הצבא היינו מסיימים כבר את אופק שירות?

חיים כץ: אני מבין שאתה לא רוצה לענות.

חיים כץ: זה כמו בבית-משפט – שתיקה כהודאה.

חיים כץ: אז עכשיו אתה לא צריך לענות.

אסי מסינג: מאחר וזה לא התחום שלי אז ענבל תוכל לענות בעניין.

אסי מסינג: שוב, אנחנו מדברים כרגע על המהלך של שינוי שיטת ההצמדה.

אסי מסינג: אגב היישום של התיקונים של הסכם המסגרת לגבי מי שפרש במהלך תקופת ההסכם ולאחר מועד הניתוק – לכך יצטרך להיות תיקון משלים.

אסי מסינג: אני מציע לא להמתין לו ולא לכרוך אחד בשני.

אסי מסינג: כך אני מציע, אפשר לא לקבל את ההצעה שלי.

חיים כץ: האם אתה חושב שצריך לקבל אותה?

אסי מסינג: אני חושב שכן.

חיים כץ: אז אנחנו לא נקבל אותה.

ענבל רונן: ההתחייבות היא בהצעת החוק.

חיים כץ: אני לא צריך התחייבות בהצעת החוק, אני ישבתי איתכם בהעלאת גיל הפרישה של הצבא וביקשנו אופק שירות.

חיים כץ: לא הייתי נותן לכם את זה, אני לא הייתי נותן לכם את זה.

חיים כץ: עזבי אותם.

חיים כץ: הם חיילים שבאים לריבון והריבון לפעמים כופה את עצמו עליהם ואין להם זכות דיבור.

חיים כץ: כך זה גם התבטא בדיונים כשהעלנו את גיל הפרישה, ואמר את זה ראש אכ"א ברור, בעברית, ושמח לשינויים, ואני נתתי והארכתי את גיל הפרישה.

חיים כץ: היו ההתחייבות שלכם, התחייבות.

חיים כץ: נכון שלא בתוך החוק, אבל אני יודע שאם אומרים לפרוטוקול ואם מתחייבים אז צריך לממש.

חיים כץ: תלכי לפרוטוקול.

חיים כץ: נאמר תוך שלושה חודשים, אבל עברו שנתיים.

ענבל רונן: זה שלושה חודשים ב- - -.

ענבל רונן: אני מסכימה שזה לא נעשה בזמן, ובוודאי יעידו - - -

חיים כץ: אנחנו נתחיל לדון בזה, דרך אגב.

חיים כץ: זה יהיה במקביל לזה.

ענבל רונן: להערכתי, בשבועיים האחרונים חלה התקדמות משמעותית בעניין.

ענבל רונן: אנחנו מקווים להביא את הדברים לחתימת סיכומים בין משרדים בתקופה הקרובה.

חיים כץ: מה זה "תקופה הקרובה"?

חיים כץ: אני לא יודע מה זה "תקופה קרובה".

חיים כץ: תגידי לי מה זה "תקופה קרובה".

קריאה: שנח יגיד שחלה התקדמות.

חיים כץ: מה זה "תקופה קרובה"?

ענבל רונן: תקופה קרובה להערכתי זה - - -.

ענבל רונן: בחודש הקרוב אנחנו מקווים לתקף את זה ולחתום על סיכומים בין משרדים, כמובן מותנה בהסכמות מבית ובהסכמות עם צה"ל ומשרד הביטחון.

חיים כץ: ותשאירו כמה דברים בשבילי.

חיים כץ: אני אראה מה שנתתם אחר כך אני אראה מה אתם רוצים.

חיים כץ: תנו לי למפרע את מה שאתם הולכים לתת ואני אראה מה צריך לשפר.

ענבל רונן: נשאיר לך משהו יותר טוב מאשר להעלות את שכרם של האלופים, משהו יותר טוב.

חיים כץ: וואלה?

חיים כץ: טוב.

נעה בן-שבת: בכל מקרה, כרגע הסעיף מחריג את התוספות לגבי הסכם שנכרת לאחר מועד המעבר.

נעה בן-שבת: הוא בעצם שותק לגבי הסכם שנכרת לפני מועד המעבר, אם כי באמת יש פה את הבעייתיות של אי-בהירות לגבי מה שקורה עם הסכם שנכרת לפני אותו מועד, והיתה שאלה האם התוספות מגיעות לו כפעיל או לא, לאיזה תקופה.

נעה בן-שבת: בעצם אתם מדברים רק איזה תקופה מיוחסת לתקופת שירותו כפעיל.

קריאה: - - -

חיים כץ: לא, אין דיבורים.

חיים כץ: יש מתנגד, לא מתנגד.

חיים כץ: האם יש מישהו שמתנגד לקטע הזה?

חיים כץ: מתנגד.

חיים כץ: שלא ייווצר מצב שכולם מתנגדים לכל החוק, שלא ייווצר מצב כזה כי אז אני אדפוק לכם על הראש.

חיים כץ: סעיף 3.

נעה בן-שבת: אנחנו עוברים עכשיו להגדרות רשימת הדירוגים הבסיסית.

מירי רגב: החוק חייב להיגמר כמה שיותר מהר, לעלות ביום רביעי הקרוב להצבעה.

קריאה: אחרי החגים.

מירי רגב: מה פתאום אחרי החגים?

מירי רגב: האם אתם רוצים להגיע לתקציב 2013?

מירי רגב: לא יישאר כסף לגמלאים.

מירי רגב: אם זה מה שרוצים לעשות אז תמשכו את החוק - - - כל המאמצים שעשה יושב-ראש הוועדה להביא את זה לקריאה ראשונה.

חיים כץ: אני לא אביא את זה אם הוא לא יהיה מושלם.

חיים כץ: האם אני מחוקק בשביל להגיד שיש את החוק?

מירי רגב: לא, אבל יש משמעות.

מירי רגב: החוק הזה הוא מצוין.

חיים כץ: מצוין, אבל יש בו מלא חורים כמו גבינה שוויצרית, ועד שזה לא ייושם אז - - - אוקיי, 3.

נעה בן-שבת: אז גם את ההגדרות האלה אנחנו משאירים בינתיים בצד.

חיים כץ: האם יש מתנגדים לסעיף 6? למה?

מיכאל בן-ארי: 6 בסעיף (א) קטן.

נעה בן-שבת: ושאר הסעיפים מקובלים?

מיכאל בן-ארי: זה יוצא אחד מהשני.

חיים כץ: לאיזה סעיף הוא מתנגד?

נעה בן-שבת: סעיף קטן (א).

נעה בן-שבת: בעצם לנוסחת העדכון, לעובדה שזה מעודכן, הוצמד למדד.

מיכאל בן-ארי: נכון.

חיים כץ: אתה התנגדת בתחילת הדיון בכלל להצמדה למדד.

חיים כץ: אם זה לא יוצמד למדד אז הכול בטל.

חיים כץ: אז לצורך העניין יש לך את השאלטר ביד, אבל את כל ההכנה אנחנו רוצים לעשות.

חיים כץ: אנחנו מבינים שאתה מתנגד ל-(א), לבסיס, אבל אנחנו לא הולכים לעצור את כל התהליך.

חיים כץ: אני הולך לעשות הכנות, אני מתחיל לחצוב בקירות עכשיו.

חיים כץ: יש לך את השאלטר הראשי ונתנו לך אותו ולא הצבענו עליו.

חיים כץ: אנחנו הולכים לקדם את העניין הזה, אנחנו מדברים על שיטת העדכון.

חיים כץ: אם ה-(א) יתבטל אז הכול יתבטל.

חיים כץ: אני לא רוצה להשחית סתם את הזמן.

חיים כץ: אי לכך, אנחנו נצביע על סעיף 6.

חיים כץ: מי בעד סעיף 6 ירים את ידו?

חיים כץ: בעד – כולם

חיים כץ: תודה רבה, סעיף 6 התקבל על-ידי כל חברי הכנסת שנמצאים פה ויש להם זכות הצבעה.

חיים כץ: סעיף 6 אושר.

נעה בן-שבת: אני רק רוצה לשאול לגבי ה-2.25%.

נעה בן-שבת: אני מבינה שה-2.25% מייצג את אותם 2.25% שהיו הפעימה הראשונה מהסכם 2011.

נעה בן-שבת: אבל אתם אומרים שבחקיקה אתם תאשרו לפעילים את אותם 2.25%.

אסי מסינג: לא באופן מלא, לפי תקופת העבודה.

אסי מסינג: זה יהיה ביחס.

אסי מסינג: זה יכול להגיע מלא למי שעבד את מלוא התקופה.

נעה בן-שבת: אדוני, פה אנחנו שמים את תוספת השחיקה.

נעה בן-שבת: תארנו את הבסיס שנחשב לגבי כל קצבה וציינו את שיעור הניכוי שינוכה מהתוספת בעד מדד 2009 עד 2011.

נעה בן-שבת: אולי אפשר לעצור פה ולחלק את ההתייחסויות לגבי כל אחת מהפסקאות.

חיים כץ: האם יש למישהו פה הערות?

חיים כץ: אין הערות.

חיים כץ: אנחנו נצביע על סעיף 6א (א) ו-(ב).

חיים כץ: מי בעד ירים ידו?

חיים כץ: בעד – כולם

חיים כץ: תודה רבה, הסעיפים האלה אושרו על-ידי כל חברי הכנסת שנמצאים פה, והם הצטמצמו באופן מפתיע.

חיים כץ: באנו, צעקנו, הלכנו, בהשלכה מהצבא: באתי, צעקתי, ניצחתי, הלכתי.

נעה בן-שבת: זה הנושא של תוספת בשל מדד 2008 – סעיף קטן (ג).

חיים כץ: האם יש למישהו התנגדויות ב-(ג)?

חיים כץ: אין התנגדויות.

חיים כץ: תלכי לסעיף (ד).

ענבל רונן: יש לנו איזשהו עדכון לעניין זה, ברשותכם.

ענבל רונן: 0.3% זה חוב שנשאר למדינה מהסכם המסגרת ב-2008 או מה-17.4 - - -

חיים כץ: אבל הוא שולם לפני שלושה חודשים כבר.

ענבל רונן: לדירוגים של משפטנים שולם בהתחלה.

חיים כץ: זה עם הפרשים.

חיים כץ: זה הפרשים משנת 2009, אני חושב.

ענבל רונן: נכון.

ענבל רונן: אבל בימים האחרונים נחתם עם הדירוג המינהלי הסכם על שימוש ב-0.05% מתוך ה-0.3.

חיים כץ: למה?

ענבל רונן: להוריד את מספר שנות הלימוד לגמול – אפשרות גם מי שיש לו 11 שנות לימוד.

חיים כץ: באמת?

ענבל רונן: כן.

ענבל רונן: גם בצבא יש נגדים, גם בשירות המדינה, בייחוד אנשים שהתגייסו בעבר, שאין להם 12 שנים.

חיים כץ: חמש מאיות?

חיים כץ: מתוך ה-0.3 חמש מאיות?

ענבל רונן: לא, 0.05.

חיים כץ: מה זה מתוך ה-0.3?

חיים כץ: אתה מדבר לי על פרומילים.

חיים כץ: מה, אתה עושה צחוק?

ענבל רונן: 0.05.

ענבל רונן: אם תוריד 0.05 מ-0.3 זה מה שנשאר לנו לשלם.

חיים כץ: 0.25.

ענבל רונן: 0.25.

ענבל רונן: מה-0.3 הורדנו 0.05 ונשאר 0.25.

חיים כץ: לכל הדירוגים?

ענבל רונן: לדירוג המינהלי.

חיים כץ: פקידים.

ענבל רונן: גם אנחנו פקידים.

חיים כץ: לא, לא.

חיים כץ: מהנדסים זה לא פקידים, ודירוג המח"ר זה לא פקידים.

ענבל רונן: זה כבוד שאנחנו פקידים, זה בסדר.

חיים כץ: אתם מדורגים בדירוג המח"ר?

ענבל רונן: לא, אבל אנחנו civil servants.

ענבל רונן: זה בסדר, אנחנו לא משהו אחר.

חיים כץ: אנחנו מדברים על דירוגים ואת מערבבת מין שאינו במינו.

ענבל רונן: הדבר השני, הם עשו איזשהו קיצור בתקופה למענק יובל.

ענבל רונן: אנחנו טרם באנו דברים עם צה"ל האם זה מתאים להם, לא מתאים, יישום בהתאמה וכו'.

ענבל רונן: זה נמצא על השולחן, נצטרך להזדקק לזה.

חיים כץ: עוד הפעם.

חיים כץ: אתם הולכים לקנות קיצור במענק יובל גם במשהו?

ענבל רונן: לא יודעת.

ענבל רונן: אני לא יודעת אם מענק יובל זה משהו שהם רוצים לקנות בכסף הזה כי תקופת השירות שלהם היא קצרה יותר.

ענבל רונן: אני גם לא יודעת אם יש אצלם אנשים שיש להם 11 שנות לימוד.

ענבל רונן: אנחנו נציג בפניהם את העניין לעניין יישום בהתאמה, ואנחנו נראה מתאים, לא מתאים, מה הם רוצים.

חיים כץ: מה זה "מה הם רוצים"?

חיים כץ: תני לי להבין את זה.

חיים כץ: אתם עושים איתם משא-ומתן על הסכם השכר שלהם?

ענבל רונן: ש/40 אומר שמה שחל על דירוגים במגזר הציבורי יחול גם על הדירוגים בצה"ל בהתאמה.

ענבל רונן: אם לא מקבלים אצלם מענק יובל, לא מגיעים למענק יובל, אז אני מניחה שאולי הם ירצו בהתאמה שיהיה משהו אחר.

ענבל רונן: אני לא יודעת, לא באנו איתם דברים עדיין.

ענבל רונן: אבל ש/40 אומר יישום בהתאמה.

חיים כץ: ממתי אתם מדברים איתם על השכר שלהם?

ענבל רונן: אם אדוני חושב כך אז - - -

חיים כץ: ממתי אתם מדברים איתם על השכר שלהם?

חיים כץ: דרך אגב, עם מי אתם מדברים על השכר שלהם?

ענבל רונן: אנחנו מדברים על השכר שלהם מסגן הרמטכ"ל - - -

חיים כץ: מתי דיברתם איתו?

חיים כץ: והוא הסכים תמיד על ההסכם במגזר הציבורי?

חיים כץ: מתי עשיתם איתם משא-ומתן על השכר שלהם?

ענבל רונן: לי ידוע שאגף תקציבים, סגן בכיר על הממונה על התקציבים, דיבר באחרונה עם סגן הרמטכ"ל.

חיים כץ: מה זה "באחרונה"?

ענבל רונן: אתמול.

ענבל רונן: בכל מקרה, אנחנו מצויים בקשר - - -

חיים כץ: את מדברת לפרוטוקול.

חיים כץ: הוא דיבר אתמול על השכר שלהם?

חיים כץ: מתי שיניתם שכר?

חיים כץ: עם מי אתם יושבים בצבא לקבוע את השכר שלו?

ענבל רונן: אנחנו יושבים עם שני גורמים: עם היועכ"ל, ועם תשו"ג , זה הענף של - - -

חיים כץ: והם תמיד מוכנים לקבל את מה שההסתדרות?

חיים כץ: הם גם היו מוכנים לא לקבל את המענק של ה-2,000 שקל או שכפיתם עליהם: אנחנו הריבון, אתם השבויים, ולא תקבלו את ה-2,000 שקל עד שלא יהיה הסכם ניתוק?

חיים כץ: יש כזה דבר?

חיים כץ: זה דיבור או הנחתה?

חיים כץ: זה כפייה?

חיים כץ: הם עובדים אצלכם?

ענבל רונן: הם לא עובדים בכלל.

ענבל רונן: הם משרתים, זה סטאטוס.

ענבל רונן: ועכשיו תגידו שאין להם זכות התארגנות והם לא יכולים לשבות וכו' וכו'.

חיים כץ: לא, לא.

חיים כץ: אבל אם את מדברת לפה, שימי לב מה אני אומר לך.

חיים כץ: הם כשבויים אצלכם אז אל תדברי איתי שאת מדברת איתם על הסכמי שכר – אם זה מתאים להם או לא מתאים להם.

ענבל רונן: אוקיי, אז אנחנו עושים את הכול באופן חד-צדדי, אם זה מה שאדוני חושב.

חיים כץ: מה זה "אם זה מה שאני חושב"?

חיים כץ: זה המצב.

חיים כץ: אתם לוקחים ועושים איתם מה שאתם רוצים, גם בהסכם הזה, גם בהסכם דחיית שירות, גם באופק שירות, גם באי-תשלום 2,000 שקל לחיילים.

חיים כץ: לקחתם קצינים ולוחמים שמשרתים שנמצאים בקו, לא במשרדי ממשלה, ולא נתתם להם 2,000 שקל כשאתם קיבלתם אתה -2,000 שקל.

ענבל רונן: אז באנלוגיה הזאת אנחנו גם מכתיבים לבנק ישראל, כי כל הגופים שלא עברו ניתוק, מפעל הפיס, בנק ישראל - - -.

ענבל רונן: העברתי אתמול דברים כתובים ל - - -

חיים כץ: את צודקת.

חיים כץ: גם אחד בבנק ישראל שהוא נמצא בקו ולא בא הביתה מקבל 4,500 שקל, בייחוד שהוא בכיר בבנק ישראל, ואיזה ילד באוצר יכול להחליט שהוא לא מקבל את הכסף.

ענבל רונן: היה הסכם קיבוצי - - -

חיים כץ: את לא צריכה להילחם על דברים שאת כל כך לא צודקת.

חיים כץ: את לא צריכה להילחם גם אם שלחו אותך.

ענבל רונן: לא, לא.

חיים כץ: אין סיבה בעולם שתיקחו את הכסף של הקצינים, של הלוחמים, ותיקחו אותם בשבי.

חיים כץ: אין לכם זכות מוסרית לזה.

חיים כץ: וכמה שתגידי יותר, את תיכנסי יותר לבוץ.

חיים כץ: אין קשר.

חיים כץ: אתם לא רוצים להעלות את קצבאות אז אתם לא נותנים ללוחמים.

חיים כץ: אחר כך תרדפו אחריהם ותגידו: אתה לחמת, מגיע לך 2,000 שקל.

חיים כץ: לא תעשו את זה, לא תמצאו אותם.

חיים כץ: אז בואי לעניין הזה.

חיים כץ: שילמתם את ה-2,000?

קריאה: לא, לא.

קריאה: ממתין לאישור החוק, אדוני היושב-ראש.

חיים כץ: העיקר שיש סדר עם החמש מאיות.

חיים כץ: חמש מאיות זה חשוב.

חיים כץ: ה-0.3 הם יקבלו אותו.

חיים כץ: הם כבר קיבלו אותו, לא?

ענבל רונן: הם מקבלים את זה במסגרת החוק כי הגמלאים במדינה קיבלו אותו בניתוק.

ענבל רונן: הפעילים קיבלו רק 4.7.

חיים כץ: אבל במגזר הציבורי.

ענבל רונן: לא, הפעילים שחתמו הסכם קיבוצי - - -

חיים כץ: המגזר הציבורי, העובדים במשרדים הממשלתיים, את ה-0.3 לא קיבלו בחודש שעבר?

ענבל רונן: רק משפטנים, מהנדסים, הנדסאים.

ענבל רונן: שאר הדירוגים, למעט הדירוג המינהלי שהבהרתי עכשיו, לא קיבלו – הפעילים.

ענבל רונן: לגמלאים נתנו בניתוק וגם להם אנחנו רוצים לתת בניתוק, למי שעוד לא קיבל - - -

חיים כץ: האם היום אין גמול השתלמות ל-11 שנות לימוד?

ענבל רונן: אני לא מומחית בענייני גמול השתלמות.

קריאה: - - -

חיים כץ: תודה רבה לך.

חיים כץ: יש גם ב-10, רק צריך לעשות יותר שעות.

קריאה: לא - - -

חיים כץ: כן, אל תגידי לי לא.

ענבל רונן: זו היתה פרומית מהשב"ס.

ענבל רונן: בכל מקרה אם אתם רוצים פרטים מדויקים - - -

חיים כץ: השב"כ ממול.

חיים כץ: אני לא יודע למה הם באו, אבל הם פה.

חיים כץ: אוקיי, תמשיכי.

נעה בן-שבת: אז אנחנו נשארים בתוספת הזאת בסעיף קטן (ד), ואנחנו ממשיכים לקרוא.

חיים כץ: אני מבין שאין ל-(ד) ו-(ה) הסתייגויות.

חיים כץ: בהמשך לדיונים אנחנו נצביע על (ד) ו-(ה).

חיים כץ: מי בעד ירים את ידו.

חיים כץ: בעד – כולם

חיים כץ: סעיפם (ד) ו-(ה) אושרו על-ידי כל חברי הכנסת שנמצאים פה.

נעה בן-שבת: זו אותה קצבה שהם מדברים עליה שאולי תינתן בעתיד לגבי התקופה שקדמה למועד הפרישה.

חיים כץ: אנחנו נדלג על סעיף (ו) ונלך לסעיף (ז).

נעה בן-שבת: סעיף (ז) – אנחנו מדברים עכשיו על מועדי התשלום של התוספות האלה.

חיים כץ: אולי נדלג עליהן ונלך הלאה.

חיים כץ: אם יש הסתייגויות אז אני לא אצביע.

חיים כץ: יש לי הסתייגויות על מועדי התשלום, על הפריסה.

נעה בן-שבת: כאן זה עדיין הפריסה של התוספות עצמן.

נעה בן-שבת: זאת אומרת, התשלום המדורג של התוספות עצמן שהוא בעצם אמור להיות מדורג.

נעה בן-שבת: ב-2012 שליש מהתוספות, ב-2013 שני שליש, וב-2014 מלא, וב-2015, 2016, 2017, אחד ושליש כדי לפצות על אותם שלישים שהיו חסרים.

נעה בן-שבת: נעבור לסעיף (ח), אנחנו בעמוד 809.

נעה בן-שבת: "מי שזכאי לתשלום תוספת מהתוספת כאמור בסעיפים קטנים (ב) עד (ה) יהיה זכאי לתוספת בשיעורים ובמועדים כאמור בסעיף קטן - - - "מי שזכאי" – אני רוצה לבקש שיהיה במקום "מי שזכאי לתשלום", מי שזכאי לתוספת מהתוספות כדי לא להמתין למועדי התשלום.

נעה בן-שבת: אנחנו מדברים על אותן תוספות שאמורות להעמיד את מקבלי התוספות במצב שבו הם היו אילו היו מקבלים את התוספות במועד עם הפחתה מסוימת לגבי השיעורים.

חיים כץ: ומי בעד?

חיים כץ: יש הסתייגויות?

נעה בן-שבת: אנחנו צריכים להשלים את קריאת פסקה (4).

נעה בן-שבת: יש לה שתי פסקאות משנה (א) ו-(ב).

חיים כץ: לכן, אני שואל האם עד לפה יש למישהו הסתייגויות?

חיים כץ: אין?

חיים כץ: אנחנו נצביע על זה.

חיים כץ: מי בעד ירים את ידו?

חיים כץ: בעד – כולם

חיים כץ: תודה רבה.

חיים כץ: תשלימי עכשיו.

חיים כץ: וגם פה אין הסתייגויות.

חיים כץ: אנחנו נצביע על סעיפים (א) ו-(ב) לפני שנעבור לסעיף 5.

חיים כץ: מי בעד ירים את ידו?

חיים כץ: בעד – כולם

חיים כץ: תודה רבה.

חיים כץ: וכל חברי הכנסת שנמצאים פה אישרו את זה, אפילו שאחד לא הרים את היד.

חיים כץ: הרים.

חיים כץ: אנחנו עוברים לסעיף (5).

נעה בן-שבת: הפורשים בשנת 2011 לא מקבלים תוספת אפילו חלקית, נכון?

נעה בן-שבת: הפורשים בשנת 2011 לא מקבלים תוספת הפרשים על העבר?

חיים כץ: דצמבר 2011.

אסי מסינג: על התוספות בשל המדד לשנים 2009 עד 2011 מקבלים מדד 2011 בהנחה שהמדד הוא חיובי.

אסי מסינג: מי שפרש בסוף השנה המדד הוא שלילי במצטבר, ולכן זה יצטרף לעדכון הבא.

חיים כץ: ואנחנו מצביעים על סעיף (5) אם אין לאף אחד מכם הסתייגויות.

חיים כץ: אם אין הסתייגויות אז מי בעד ירים את ידו?

חיים כץ: בעד – כולם

חיים כץ: תודה רבה.

חיים כץ: סעיף (5) אושר.

חיים כץ: אנחנו עוברים ל-(ט).

נעה בן-שבת: (ט) – פה אנחנו מדברים על השיעורים ועל הפריסה של התשלומים של אותה תוספת, תוספת ההפרשים.

נעה בן-שבת: האם אני אקרא אותה או שאתה רוצה לדון בה במועד מאוחר יותר, אדוני?

חיים כץ: נעזוב את זה.

אסי מסינג: יכול להיות שאני הטעיתי בדיוק.

חיים כץ: אני לא זוכר שקיבלת רשות דיבור.

אסי מסינג: סליחה, אבל אני בכל זאת - - -

חיים כץ: לא זוכר שקיבלת רשות דיבור.

חיים כץ: זה חשוב לך?

חיים כץ: מאוד חשוב לך?

חיים כץ: בבקשה.

אסי מסינג: כן.

אסי מסינג: לגבי מי שפרש במהלך שנת 2011 הוא לא זכאי לתוספת בשל מדד 2011, הוא יהיה זכאי רק בשנת 2012 כי המדד מתעדכן תמיד בגין השנה בעד קצבאות ינואר ואילך.

אסי מסינג: הוא יקבל אותה בעד הקצבאות של 12' ואילך מכיוון שלא מקבלים את מדד 2011 ו - - -

חיים כץ: אסי, אנחנו חוזרים לבעיה.

חיים כץ: הבעיה היא תוספת השכר שתשולם בשנת 2012 – 1.25, שלא תשולם למי שפורש בדצמבר 2011.

חיים כץ: סליחה, התוספת שתשולם בראשון לינואר 2013 לא תשולם למי שפורש בדצמבר 2012.

חיים כץ: צריך לראות איך פותרים את הבעיה הזאת.

חיים כץ: התזכיר שלך - - -

אסי מסינג: יש הסכם קיבוצי, זה לא שהוא - - -

חיים כץ: נראה את התזכיר, נראה מה רשום שם.

חיים כץ: איך אמרת לי?

חיים כץ: מה שרשום זוכרים.

חיים כץ: בסדר, נראה.

נעה בן-שבת: סעיף קטן (י) מאפשר היוון לגבי אותם תשלומים שנפרסים, שמוצע לפרוס אותם בסעיף (ט) שאותו לא אישרנו עדיין, וגם לגבי אותם תשלומים שהתייחסו אליהם בסעיף קטן (ז) שגם אותו לא אישרנו.

נעה בן-שבת: הוא מתייחס להיוון של אותם תשלומים.

נעה בן-שבת: השאלה היא האם אנחנו רוצים להיכנס אליו או לחכות.

חיים כץ: לא, אנחנו רוצים לחכות.

חיים כץ: אנחנו רוצים להבין פעם נוספת מהאוצר.

חיים כץ: מתי אתם מביאים לנו את התזכיר?

חיים כץ: עוד שבוע?

אסי מסינג: אמרתי - בסוף השבוע הוא יהיה מוכן מבחינת משרד האוצר.

חיים כץ: האם אנחנו נקבל אותו, את הטיוטות, למפרע בלי שום קשר להסתדרות?

חיים כץ: יש לנו קשרים עם ההסתדרות, אנחנו יכולים לעזור.

ענבל רונן: אנחנו נבוא דברים עם ההסתדרות ונעדכן אותך.

אסי מסינג: כמובן שהתזכיר יופץ כמקובל להערות כל המשרדים וכל הגופים הרלוונטיים.

חיים כץ: כן, כן.

חיים כץ: אני רוצה לראות מה אתם מעבירים להסתדרות וזה לא מחייב אתכם.

חיים כץ: זאת אומרת, אין לי say להגיד לכם בקשר למה שאתם מעבירים להסתדרות, אבל יש לנו say לגבי מה שזה ייתן פה לגמלאים.

חיים כץ: מה שאתם מעבירים להסתדרות תעבירו להסתדרות - זה לא מעניין.

חיים כץ: מה שיהיה פה לגמלאים זה אופרה אחרת, או שנקבל את זה.

חיים כץ: אנחנו לא הולכים לעשות להם הסכם חדש, אנחנו רוצים לקבע את ההסכם כך שהם יקבלו את מה שמגיע להם.

חיים כץ: כן, אדוני.

צבי שור: צבי שור ממועצת צוות.

צבי שור: הייתי שותף להסכם.

צבי שור: בהזדמנות זו תודה לאילן לוין, לאיציק כהן.

חיים כץ: אנחנו ניתן לך להדליק משואה ביום העצמאות.

צבי שור: תודה, אדוני.

צבי שור: רציתי להעיר על נושא הפריסה.

חיים כץ: אנחנו לא מדברים על הפריסה עכשיו.

צבי שור: אז אין לי הערות.

משה (מוץ) מטלון: יש לך הסתייגויות לגביה?

צבי שור: כן.

משה (מוץ) מטלון: השאלה הראשונה ששאלתי היתה על הפריסה.

חיים כץ: אני פונה לאוצר, בנושא ההיוון אתם גם התחייבתם להביא לפה תקנות, נכון?

אסי מסינג: מדובר בתקנות שהן בסמכות של שר הביטחון ושר האוצר.

אסי מסינג: הן לא זקוקות לאישור של ועדה.

חיים כץ: מתי תביאו את התקנות?

חיים כץ: לא צריכים אישור, אנחנו רוצים לראות.

חיים כץ: מי החליט שהן לא צריכות אישור?

חיים כץ: בחוק?

נעה בן-שבת: הן לא טעונות אישור.

חיים כץ: החוק נחקק?

אסי מסינג: החוק הקיים.

חיים כץ: אבל לראות אותן אנחנו נראה?

איריס דנון: איריס דנון, ראש מחלקת תקציבים, אגף תקציבים, משרד הביטחון.

איריס דנון: יש לנו שם איזשהו שיעור של הפסקה שאנחנו עדיין בודקים לפי מדגם של תיקים.

חיים כץ: האם אנחנו נוכל לראות?

איריס דנון: בשמחה, ברגע שאנחנו נסכים על המספר.

חיים כץ: אז אנחנו היינו אמורים לסיים בשעה 11:30 ואנחנו לא ניכנס לנושא חדש.

חיים כץ: אנחנו נבקש מהאוצר לקבל את כל החומר ואז אנחנו מחליטים מתי אנחנו מקדמים את החקיקה הזאת.

חיים כץ: תודה רבה, הישיבה נעולה.